b'\n_START_ARTICLE_\nVojvodina Spoleto\n_START_SECTION_\nLangobardi\n_START_PARAGRAPH_\nLangobardi so leta 568 napadli Italijo in kmalu osvojili ve\xc4\x8dino severnega dela Apeninskega polotoka. Ustanovili so svoje kraljestvo, ki je bilo razdeljeno na ve\xc4\x8d od kralja odvisnih vojvodin. Od leta 572 je bila prestolnica kraljestva Pavia. Langobardi so v naslednjih letih osvojili tudi ve\xc4\x8dino srednjega in ju\xc5\xbenega dela Apeninskega polotoka, vklju\xc4\x8dno s Spoletom (570) v sedanji italijanski pokrajini Umbriji._NEWLINE_V desetletju medvladja po smrti kralja Klefa leta 574, imenovanem vladavina vojvod, so langobardski vojvode, zlasti tisti na jugu, utrdili svoje polo\xc5\xbeaje in postali skoraj neodvisni od langobardskih kraljev v Pavii. Faroald je do leta 575 ali 576 zasedel Nursijo in Spoleto, ustanovil svojo vojvodino in podprl arijanskega \xc5\xa1kofa. V Spoletu je rimski capitolium, posve\xc4\x8den Jupitru, Junoni in Minervi, \xc5\xa1kofija \xc5\xbee pred tem vgradila v svojo stolnico, sedanjo cerkev sv. Ansana. Langobardski vojvode so obnovili utrdbo na visoki skali, katere obzidje je med gotsko vojno poru\xc5\xa1il ostrogotski kralj Totila._NEWLINE_Spoletski vojvode so se ob\xc4\x8dasno vojskovali z bizantinskim Ravenskim eksahatom, zato je bilo ozemlje vojvodine zelo odvisno od vojne sre\xc4\x8de. V dobrih \xc4\x8dasih je obsegalo ve\xc4\x8dino Umbrije, Lacija, Marke in Abrucov. Vojvodina ni bila nikoli tako pomembna kot Benevento, a je kljub temu imela dokaj pomembno mesto v zgodovini Langobardov._NEWLINE_Drugi spoletski vojvoda, Ariulf, je vodil ve\xc4\x8d pohodov proti Bizantincem: leta 579\xe2\x80\x93592 proti Raveni in leta 592 proti Rimu. Nasledil ga je Faroaldov sin Teodelap, katerega Katoli\xc5\xa1ka enciklopedija omenja kot graditelja najstarej\xc5\xa1ega dela sedanje stolnice. Njemu so sledili Ato (653), Trasimund (663) in Faroald II. (703), ki je vladal skupaj z bratom Vahilapom. Faroald II. je osvojil ravensko pristani\xc5\xa1\xc4\x8de Classe, o \xc4\x8demer Pavel Diakon v Zgodovini Langobardov pi\xc5\xa1e: \xc2\xbbV tistem \xc4\x8dasu je Faroald, prvi dux Spoleta, z vojsko Langobardov napadel tudi bogato mesto Classis in ga oropal vseh njegovih dragocenosti\xc2\xab. Kralj Langobardov Liutprand mu je zatem ukazal, da mesto obnovi, kar Pavel Diakon razlaga kot poskus utrditve mo\xc4\x8di sicer \xc5\xa1ibke centralne langobardske dr\xc5\xbeave. Faroalda Spoletskega je leta 724 odstavil sin Transemund II., ki se je uprl tudi Liutprandu in sklenil zavezni\xc5\xa1tvo s pape\xc5\xbeem Gregorjem III., h kateremu se je zatekel leta 738. Ilderika, svojega naslednika na vojvodskem polo\xc5\xbeaju, je Transemund leta 740 ubil, njega pa je Liutprand po osvojitvi vojvodine leta 742 na silo zaprl v samostan. Spoleto je bil do Liutprandove smrti leta 744 trdno v rokah Pavie, zato je Teodikova zasedba vojvodskega polo\xc5\xbeaja potekla povsem mirno. V 8. stoletju so polo\xc5\xbeaj spoletskih vojvod zasedali trije langobardski kralji, kar pomeni, da je bil Spoleto bolj trdno povezan z Langobardskim kraljestvom kot Benevento.\n_START_SECTION_\nCesarski fevd\n_START_PARAGRAPH_\nLeta 776, dve leti po padcu Pavie, je tudi Spoleto pri\xc5\xa1el pod oblast Karla Velikega, ki je privzel naslov kralja Langobardov. Karel je njegovo ozemlje prepustil Cerkvi, vendar je obdr\xc5\xbeal pravico do imenovanja njenih vojvod. Njegova pravica je bila zelo pomembna in primerljiva z dotlej nesporno cesarjevo pravico do imenovanja lokalnih \xc5\xa1kofov. Hkrati je bila morda tudi znak tekmovalnosti med cesarjem in pape\xc5\xbei, saj je spoletskega vojvodo \xc5\xa1e malo pred tem imenoval pape\xc5\xbe Hadrijan I.._NEWLINE_Leta 842 so Franki nekdanjo vojvodino ponovno obudili kot svojo odvisno mejno grofijo. Gvido I., ki je bil eden od najvidnej\xc5\xa1ih frankovskih vojvod, je Spoleto razdelil med svoja sinova Lamberta in Gvida II.. Slednji je kot svoj dele\xc5\xbe dobil gospostvo Kamerino in ga povzdignil v vojvodino. Lambert se je hrabro vojskoval s saracenskimi vsiljivci in leta 867 z Bizantinci. Leta 871 so ga odstavili, ga leta 876 ponovno ustoli\xc4\x8dili, potem pa ga je pape\xc5\xbe Janez VIII. izob\xc4\x8dil. Leta 883 je Gvido II. zdru\xc5\xbeil obe vojvodini in ju preimenoval v Vojvodino Spoleto in Kamerino. Po smrti Karla Debelega leta 888 je pape\xc5\xbe \xc5\xa0tefan V. leta 891 Gvida II. kronal za rimskega cesarja in kralja Italije, naslednje leto pa je pape\xc5\xbe Formoz Gvidovega sina Lamberta II. kronal za vojvodo, kralja in cesarja._NEWLINE_Vojvode Spoleta so \xc5\xa1e naprej posegali v nasilno politiko Rima. Alberiko I., vojvoda Kamerina (897) in zatem Spoleta, se je poro\xc4\x8dil z razvpito rimsko plemkinjo Marozio, prile\xc5\xbenico pape\xc5\xbea Sergija III., potem pa so ga Rimljani leta 924 ubili. Njegov sin Alberik II. je preko Marozijinega sina in svojega polbrata pape\xc5\xbea Janeza XII. leta 932 strmoglavil senatrix. Okrog leta 949 je frankovski kralj Berengar II. Italijanski prevzel Spoleto od njegovega zadnjega mejnega grofa._NEWLINE_V tem \xc4\x8dasu je cesar Oton I. od vojvodine Spoleto odcepil del ozemlja in ga pod imenom Sabina Langobardica podaril Svetemu sede\xc5\xbeu. Oblast v vojvodini se je vedno bolj pretvarjala v cesarjevo darilo. Leta 967 je Oton II. za kraj\xc5\xa1i \xc4\x8das zdru\xc5\xbeil vojvodini Spoleto in Kapua, v kateri je takrat vladal Pandulf \xc5\xbdeleznoglavi. Po Pandulfovi smrti je Spoleto odcepil in ga podelil toskanskemu mejnemu grofu Hugu. Vojvodina je bila leta 1057 drugi\xc4\x8d zdru\xc5\xbeena s Toskano in ostala taka do smrti grofice Matilde._NEWLINE_Med investiturnim bojem s pape\xc5\xa1tvom je cesar Henrik IV. imenoval svoje spoletske vojvode, potem pa je vojvodstvo pre\xc5\xa1lo na dru\xc5\xbeino ankonskih mejnih grofov Wernerjev (Guarnierijev). Mesto Spoleto je leta 1155 opusto\xc5\xa1il cesar Friderik Barbarossa, vendar je bilo hitro obnovljeno. Leta 1158 je cesar dal vojvodino Guelfu VI.. Cesar Henrik VI. jo je prenesel na Konrada Urslin\xc5\xa1kega, po njegovi smrti leta 1198 pa jo je prepustil pape\xc5\xbeu Inocencu III.. Leta 1209 jo je zasedel Oton Brunsvi\xc5\xa1ki in za vojvodo imenoval Dipolda Vobur\xc5\xa1kega.\n_START_SECTION_\nPape\xc5\xa1ki fevd\n_START_PARAGRAPH_\nOton je leta 1201 podaril cesarske pravice v Spoletu Pape\xc5\xa1ki dr\xc5\xbeavi in vojvodina je \xc5\xbee leta 1213 pri\xc5\xa1la pod neposredno pape\xc5\xa1ko oblast na \xc4\x8delu z guvernerjem, ki je bil obi\xc4\x8dajno kardinal. Vojvodina je ostala figura v sporih Friderika II. do izumrtja dinastije Staufovcev._NEWLINE_Ozemlje Spoleta je bilo priklju\xc4\x8deno k Pape\xc5\xa1ki dr\xc5\xbeavi in Neapeljskemu kraljestvu. Naslov spoletskega vojvode so kasneje uporabljali \xc4\x8dlani Savojske dinastije .'